Document ID: /roh_data/filtered/fineweb-2-filterrobots_roh.jsonl.gz/12061

Stephan Mettier è l’actual vicepresident communal da Bravuogn. El è electroinstallatur pensiunà cun atgna firma. El è stà en la suprastanza communala enfin l’onn 2006 e dapi il 2016 è el puspè preschent en il gremi. Pli baud ha el lavurà sco manader da gestiun tar las pendicularas Bravuogn-Darlux ed è stà president da la cumissiun d’electricitad, scriva il Bündner Tagblatt.
Returnar en la patria
Luzi C. Schutz da Filisur ha dà enconuschent sia candidatura via social media. L’um da 29 onns ha studegià istorgia e scienzas politicas a l’universitad da Turitg. Ils davos dus onns ha el manà in project scientific da l’archiv statal da Turitg. Regularmain ha el era lavurà per il Bündner Tagblatt sco schurnalist. Suenter ch’el ha vivì otg onns a Turitg e perquai che ses engaschi en l’archiv statal saja a fin, veglia el metter ses center da vita puspè en val d’Alvra, scriva Schutz en in messadi davart sia candidatura.